MITI O LOKALNI, EKOLOŠKI HRANI (nadaljevanje)
Ponovno razkrivamo mite o lokalni, ekološki hrani v okviru študentskega inovativnega projekta za družbeno korist – ŠIPK, kjer študentje različnih fakultet Univerze v Mariboru pod mentorstvom prof. dr. Zlatka Nedelka in dr. Milojke Fekonja sodelujemo pri projektu Izboljšanje stopnje samooskrbe na območju LAS Ovtar, ki ga sofinancirata Ministrstvo za izobraževanje, znanost in šport in Evropska unija iz Evropskega socialnega sklada.  
MIT št. 3: VEČJE KOLIČINE ALI BOLJŠA KAKOVOST? 
Pri primerjavi lokalne proizvodnje/pridelave z množično proizvodnjo lahko hitro ugotovimo katere so prednosti enega in/ali drugega načina proizvodnje. Multinacionalke z množično proizvodnjo ponujajo pestro izbiro izdelkov, ki so s strani potrošnikov zelo zanimivi zaradi nižje cene, medtem ko lokalni proizvajalci kot konkurenčno prednost izpostavljajo kakovost lokalno pridelane hrane. 
Kadar govorimo o množični proizvodnji, slednjo najlažje opišemo kot proizvodnjo, ki se nanaša na učinkovito proizvodnjo velikega števila podobnih izdelkov, pogosto s pomočjo avtomatizacije – tekoči trakovi, težka kmetijska mehanizacija. Glavni cilj takšne proizvodnje je zmanjšati skupne stroške in poenostaviti delo z uvedbo industrijskega sistema. Vsak delavec opravlja le eno operacijo, kar pa pomeni, da je hitro nadomestljiv in manj plačan. Posledično, lahko organizacija na trgu ponudi cenejši izdelek. 
Lokalni proizvajalci zagotavljajo osebno povezavo, preko katere so odjemalci obveščeni o težavah, ko se pojavijo in z rešitvami, ki jih bo proizvajalec uvedel (npr. zaradi toče izgubljen pridelek bo v prihodnje potrebno zaščititi z mrežami). H kakovosti lokalne hrane pripomorejo tudi dejavniki iz okolja, ki so v pomoč slovenskim pridelovalcem, in sicer: pestra krajina, ki omogoča ustrezno krmo in se kaže na kakovosti slovenskega mesa in mleka, biotska raznolikost, kakovostne vode, idr. kar pripomore k višji notranji kakovosti pridelkov in izdelkov.
V proizvodnem procesu množične proizvodnje se lahko pojavijo številne težave s kakovostjo (slabše surovine, vplivi okolja, vprašljivi postopki dodelave/obdelave, pakiranje, itd.). Razlika med lokalno proizvodnjo in množično proizvodnjo je predvsem v tem, v kakšni meri o pomanjkljivostih obvestijo odjemalce. Industrija noče, da bi izvedeli resnico o tem, kaj jemo. Če bi vedeli tega morda ne bi več jedli. Naša hrana pride z ogromnih industrijsko obdelovanih površin na tekoče trakove, in od tam v kontrolirane atmosfere, na dolge transportne poti, zaradi česar ta hrana ni več primarno živilo, ki nahrani telo s hranili, daje nam le občutek sitosti in hipnega zadovoljstva, da smo pojedli lep obrok. Peščica multinacionalk nadzira vso pridelavo hrane; hrano nadzirajo od semena do trgovine. Za njih ni pomembno kaj jemo, ampak katere informacije bodo v korist večje potrošnje, da bo dobiček maksimiran. 

MIT ŠT. 4: EKOLOŠKA, LOKALNA HRANA JE »GRDA«
Potrošniki so velikokrat prepričani, da lokalni in ekološki pridelki izgledajo slabše, da so plodovi in pridelki manjši in z vidnimi pomanjkljivostmi. Tudi pridelki za trg v ekološkem kmetovanju, se v skladu s standardi ne smejo razlikovati po izgledu, kakovosti in obliki od pridelkov (ne sme biti vidnih posledic poškodb škodljivcev in bolezni) s tistimi, ki so pridelani npr. v konvencionalnem ali integriranem načinu kmetovanja. Pravilo pri vseh velja, da se potrošniku vedno ponudi pridelke najvišje zunanje in notranje kakovosti. V primeru lokalne, predvsem ekološke pridelave pa velja, da so to pridelki in izdelki brez umetnih dodatkov za obstojnost živil.
Velikokrat so v nas zasidrani stereotipi, da so izdelki in pridelki, ki so iz uvoza boljši, ker se nam tako zdi po izgledu in bogati izbiri. Uvoženo sadje in zelenjava po navadi vsebujeta dodatke za daljšo obstojnost živil, za boljši izgled in okus. Vedno več se uporabljajo nano materiali kot je primer uporabe voska z nano delci za daljšo obstojnost sadja, zelenjave.
Potrošniki so tudi mnenja, da se ta hrana hitreje pokvari. Res je, da sveži plodovi iz ekološke pridelave včasih hitreje zgnijejo, vendar so brez dodatkov za lepši in boljši izgled, stimulatorjev rasti, itd. 
Dejstvo je tudi, da so ekološko pridelana živila boljšega okusa. Živa, rodovitna prst, ki ji kmetje dajejo posebno pozornost rodi bogate plodove, ki so tudi pod mikroskopom videti čisto drugače kot hrana, ki je pridelana v industrijski pridelavi. Ekološko pridelana hrana zato vsebuje višji delež suhe snovi, mineralov in vitaminov ter je zato bolj hranljiva. Brez slabe vesti jo lahko priporočimo za uživanje v korist dobrega zdravja in počutja. 
Za lokalno, ekološko hrano ne moremo trditi, da je slabšega izgleda in kakovosti, kar priča tudi ponudba kmetij iz Slovenskih goric, z Zadrugo Dobrina. 

